ኢትዮጵያና ግብጽ የዓባይ ወንዝ የትብብር መሠረት እንዲሆን እንደሚሰሩ አስታወቁ
-ኢትዮጵያና ግብጽ በዓባይ ወንዝ ዙሪያ የሚያከናውኑት ተግባር ከሁለቱ አገራት የጋራ ተጠቃሚነት ባሻገር ለተፋሰሱ አገራት የትብብር መሠረት እንዲሆን እንደሚሰሩ አስታወቁ።ጠቅላይ ሚኒስትር ኃይለማርያም ደሳለኝና የግብጹ ፕሬዝዳንት አብዱልፋታህ ኤል ሲሲ ከአፍሪካ የመሪዎች ጉባኤ ጎን ለጎን በሁለትዮሽና በአህጉሪቱ ጉዳዮች ዙሪያ መክረዋል።ሁለቱ አገራት ያላቸውን ኢኮኖሚያዊ፣ ማህበራዊና ፖለቲካዊ ትብብር ለማጠናከር እንደሚሰሩ መምከራቸውን የሁለቱን መሪዎች ውይይት የተከታተሉት የውጭ ጉዳይ ሚኒስትር ዶክተር ቴድሮስ አድሃኖም ተናግረዋል።ዶክተር ቴድሮስ አድሃኖም እንዳሉት አገራቱ የአህጉሪቱ ዋነኛ ችግሮች በሆኑት ሽብርተኝነት፣ የመሠረተ ልማትና የንግድና ኢንቨስትመንት ችግሮች እንዲፈቱ በጋራ እየሠሩ ነው።“የምስራቅ አፍሪካ የኃይልና የመሠረተ ልማት ችግሮችን ለመፍታት ከፍተኛ በጀት በመመደብ የኤሌክትሪክ ኃይል ማመንጫዎችንና የትራንስፖርት መሠረተ ልማቶችን በማስፋፋት በአካባቢው አገራት ጠንካራ የንግድ ትስስር እንዲፈጠር ኢትዮጵያ እየሠራች ነው” ብለዋል።በዓባይ ወንዝ ዙሪያ ያለው ሂደትም መልካም እንደሆነና በዓባይ ወንዝ የተሳሰሩ አገራትም በጋራ ተጠቃሚነት መርህ ላይ ተመስርተው እንደሚቀጥሉም መክረዋል።የሚከናወኑ ሥራዎችም የህዝቦችን መቀራረብ የሚያጠናክሩ መሆን እንደሚገባቸውም ተወያይተዋል ያሉት ዶክተር ቴድሮስ እስከ አሁን ያለውም ሆነ በቀጣይ የሚከናወኑ ተግባራት በመተሳሰብና በጋራ ተጠቃሚነት ላይ ተመስርቶ እንደሚሄድም አውስተዋል ብለዋል።የግብጽ የውጭ ጉዳይ ሚኒስትር ሳሚህ ሹኩሪ በበኩላቸው እንደተናገሩት፥  ሁለቱ መሪዎች በአባይ ወንዝ ላይ የሚከናወኑ ተግባራት የሁለቱን አገራት ህዝቦች የጋራ ተጠቃሚነት ባረጋገጠ መልኩ የሚከናወኑ እንደሚሆኑ ተወያይተዋል።ሽብርተኝነትን በመዋጋት ረገድም አገራቱ በሁለትዮሽም ሆነ ከሌሎች አገራት ጋር ተባብሮ ለመስራት ተስማምተዋል።በሌላ ዜና ጠቅላይ ሚኒስትር ኃይለማሪያም ደሳለኝ ትናንት ከጅቡቲው ፕሬዝዳንት ኢስማኤል ኦማር ጌሌ  ጋር በሁለትዮሽ ጉዳዮች ዙሪያ በአፍሪካ ህብረት መክረዋል።ጠቅላይ ሚኒስትር ኃይለማሪያም ከውይይቱ በኋላ ለጋዜጠኞች እንደገለጹት ኢትዮጵያና ጅቡቲ ያላቸውን ፈጣን የኢኮኖሚ እድገት ማስቀጠል እንዲችሉ ለውጭ ገበያ ደንበኞች ፈጣን አገልግሎት መሥጠት ይኖርባቸዋል።ኢትዮጵያም ሆነች ጂቡቲ በዚህ ረገድ የሎጂስቲክስና የትራንዚት አገልግሎታቸውን ፈጣን ማድረግ እንዳለባቸውም ጠቅላይ ሚኒስትሩ ጠቁመዋል።በተመሳሳይ ጠቅላይ ሚኒስትር ኃይልማርያም ደሳለኝ ከሰርቢያው ፕሬዝዳንት ቶምሲላቭ ኒኮሊክ ጋር በሁለትዮሽ ጉዳዮች ዙሪያ መክረዋል።የሰርቢያ ባለሃብቶች በኢትዮጵያ ሃብታቸውን እንዲያፈሱ ጠቅላይ ሚኒስትር ኃይለማምያም ጥሪ አቅርበዋል።ፕሬዝዳንት ኒኮሊክ በበኩላቸው ሰርቢያ ከኢትዮጵያ ጋር ያላትን ሁለንተናዊ መስተጋብር ለማጠናከር ፍላጎት እንዳላት ገልጸዋል።በተያያዘ ዜና የኢፌዴሪ ጠቅላይ ሚኒስትር ኃይለማርያም ደሳለኝ ከሳዑዲ አረቢያ የውጭ ጉዳይ ሚኒስትር አዲል አል ጁበር ጋር ትናንት በአፍሪካ ህብረት በሁለቱ አገራት ትብብር ዙሪያ መክረዋል።ውይይቱን የተከታተሉት የውጭ ጉዳይ ሚኒስትር ዶክተር ቴድሮስ አድሃኖም እንደተናገሩት፥ ከሳዑዲ አረቢያ ጋር ያለውን ጠንካራና የቆየ ትብብር ለማጠናከር ተመክሯል።ሳዑዲ አረቢያ በኢንቨስትመንት ያላትን ተሳትፎ በምታጠናክርበት ሂደት ላይ ተወያይተዋል።የዓለም ስጋት የሆነውን ሽብርተኝነትም በጋራ ለመዋጋት መክረዋል።( ኢዜአ)